Seipsum offert ad votu cum salute. Multipharias vestre paternitati et immortales refero gracias pro beneficiis vestris michi immerito sedule impensis, que summi largitor dignetur copiose et affluenter recompensare, necnon ego studio totis viribus ad vestra mandata peragenda obsequiosissimum me exhibere. Preterea non lateat vestram paternitatem, quod gymnasium Lipczense frequento, sicut per prius reuerentie vestre literis non ornatis insinuaueram. Eciam non lateat vestram magnificensiam jn Vpsalensi studio me aliquantulum uel propter infirmitates aut eciam magistrorum discontinuitatem fuisse a studio distractum, quare in illa vniuersitate Lipczica neglecta restaurare cuperem. Item proposueram continuare studium in eo loco pro magisterio per triennium cum vestra licentia ac fauore. Set quibus expensis siue subsidiis id efficiam, penitus ignaro. Quapropter, humanissime fautor et consolator, post solum Deum michi vna cum parentibus meis estis singularis honestatisque exemplum, prudencie speculum, benefactor precipuus et refugium singulare, sub cuius vmbra respirare cupio, proficere, viuere et studere. Quamobrem augende et tuende fame vestre gracia acuratissimum me fore, non dubitetis velim; me quoque perpetuo vobis obsequio, vbicumque terrarum fuero, obstrictum me profitebor, me eciam promitto, nullum eciam diem, quo pro salute vestra Deum non exorem, pretermissurum. Jnter ceteras graciarumacciones speciales profecto paternitati vestre immortales et ago et habeo gracias pro subisdiis michi relatis ad Vpsaliam, propter quod vestram paternitatem spero a sapientissimo Deo sat mercedis accepturam, cuj, ut vos diu incolumem seruet, indies supplicabo. Studuj eciam aliquas nouitates scribere, set nulle se vero obtulerunt pro tempore nunc scribende. Set cum aliquid in veritate percipero, id reuerencie paternitatis vestre scribere non tardabo. Hiis breuibus me iterum atque iterum paternitati vestre recommendo. Citissime ex Lipczt die nuencionis sancte crvcis anno virginei partus decimoquinto supra millesimumquingentesimum. Jasparus Jo[hannis], Vpsalensis baccalaureus, Lipczensis vniversitatis membrum – – – – Adress: Spectabili atque magnifico viro et domino Paulo Schel, bonorum areium et tocius philosophie magistro ecclesie Aboensis, colendo.